Í einhverjum tilvikum kann að fara fram sjálfvirk einstaklingsmiðuð ákvarðanataka þ.m.t. gerð persónusniðs t.d. vegna markaðssetningar eða þegar tekin er ákvörðun um veitingu láns. Hafi ákvörðun réttaráhrif á þig eða sambærileg áhrif er slík ákvörðun eingöngu tekin ef það er forsenda þess að unnt sé að gera eða efna samning okkar á milli, ef okkur ber lagaskylda til þess eða þú veitir afdráttarlaust samþykki þitt fyrir því. Annars konar sjálfvirkar ákvarðanir sem hafa engin slík áhrif á þig t.d. vinnsla vegna beinnar markaðssetningar sem byggir á lögmætum hagsmunum kann að vera framkvæmd án samþykkis. Þú átt hvenær sem er rétt á að mótmæla slíkri vinnslu. Ákvarðanir um lánveitingar kunna að vera eingöngu byggðar á sjálfvirkum einstaklingsmiðuðum ákvörðunum á grundvelli upplýsinga frá fjárhagsupplýsingastofu. Einnig kunna slíkar ákvarðanir að byggjast á lánshæfismati bankans. Til þess að reikna út lánshæfismat þitt skoðum við m.a. þær upplýsingar sem þú veitir okkur við umsókn, upplýsingar frá fjárhagsupplýsingastofu sem saman sýna okkur fram á hvort þú hafir greitt af útlánum á réttum tíma (húsnæðislánum, skuldabréfum, kreditkortum eða yfirdrætti), hvort þú hafir verið á vanskilaskrá og hvort fyrirliggjandi upplýsingar bendi til þess að þú hafir bolmagn til að greiða af lánum m.t.t. launa og skulda. Þú hefur ákveðin réttindi í tengslum við sjálfvirka einstaklingsmiðaða ákvarðanatöku, svo sem til áfrýjunar ef umsókn þinni er synjað. Við látum þig vita fari slík ákvarðanataka fram.